Վուսթեր

Վուսթեր (, ՄՀԱ։ . ( )), քաղաք Մեծ Բրիտանիայի կենտրոնական մասում՝ Սևերն գետի ափերին, Բիրմինգհեմից մոտավորապես 30 կիլոմետր դեպի հարավ-արևելք, Գլոսթերից՝ 27 կիլոմետր դեպի հյուսիս։ Վուսթերշիր կոմսության վարչական կենտրոնն է։ Զբաղեցնում է 33 քառ.կմ տարածք։ 2021 թվականին անցկացված մարդահամարի տվյալնեով բնակչության թվաքանակը եղել է 103 872։ Բնակչության միջին խտությունը կազմում է 2805 մարդ/կմ²։

Վուսթերը ղեկավարում է քաղաքային խորհորւդը՝ իր 35 պատգամավորներով։ Քաղաքի պաշտամունքային ամենամեծ կառույցը Վուսթերի տաճարն է (13-14-րդ դարեր)։

1651 թվականին Վուսթերի մոտ տեղի է ունեցել Անգլիայի քաղաքացիական պատերազմի վերջին՝ վճռորոշ ճակատամարտը, որի ընթացքում Օլիվեր Կրոմվելի նորովի կազմավորված բանակը ջախջախիչ պարտության է մատնել Չարլզ 2-րդ արքայի ռոյալիստական զորքին։

18-րդ դարի կեսերից ի վեր Վուսթերում է իր գործունեությունը ծավալում շքեղ հախճապակու արտադրությամբ հռչակված  Royal Worcester Porcelain ընկերությունը։ Այստեղ է 1690 թվականին լույս տեսել աշխարհի ամենահին լրագիրը համարվող Berrow's Worcester Journal-ի առաջին համարը։

Վուսթերն ունի համալսարան, որը հիմնադրվել է 1946 թվականին, 1997 թվականին գիտական կոչումներ շնորհելու իրավունք ստացել, 2005 թվականին էլ ձեռք է բերել համալսարանական ամբողջական կարգավիճակ։

 Կլիմա 
Վուսթերին բնորոշ է մեղմ կլիման՝ հիմնականում տաք ամառներով և ոչ շատ ցուրտ ձմեռներով։ Երբեմն առատ անձրևների հետևանքով Սևերնը դուրս է հորդում ափերից և հեղեղում քաղաքի փողոցները։

2009–2010 և 2010–2011 թվականների ձմեռներն աչքի են ընկել ձյան արտակարգ առատ տեղումներով և օդի ցածր ջերմաստիճանի տևական պահպանմամբ։ 2010 թվականի դեկտեմբերին արձանագրվել է -19.5 °C: Իսկ օդի ամենաբարձր ջերմաստիճանը գրանցվել է 1990 թվականի օգոստոսի 2-ին՝ 36.6 °C:

Վուսթերի եղանակային տվյալները 2003 թվականից հետո արձանագրվել են քաղաքի մոտ գտնվող Փերշորի օդերևութաբանական կայանում։


 Պատկերասրահ 

 Ծանոթագրություններ 

 Արտաքին հղումներ 
History of the City of Worcester
 Վուսթերի քաղաքային խորհուրդ

Կատեգորիա:Անգլիայի քաղաքներ
Կատեգորիա:Եվրոպայի քաղաքներ
Կատեգորիա:Մեծ Բրիտանիայի քաղաքներ
Կատեգորիա:Միացյալ Թագավորության բնակավայրեր